Nienaber se snoeiskêr nog weggebêreHandré Pollard: Een swak wedstryd maak nie van iemand ’n slegte speler nie. Foto: Hansie Linde. Die Springbok-bestuur het die span vir Saterdag se tweede wedstryd teen die Wallabies op die Suncorp-stadion gekies. Daar is egter steeds g’n teken van Morné Steyn in die wedstrydgroep nie, selfs ná die Suid-Afrikaners se treurige stelskopvertoning verlede Sondag teen die einste Aussies. Steyn is nou wel 37 jaar oud, maar die Blou Bul-losskakel korrel nie sommer skeef nie; vra maar vir die Britse en Ierse Leeus. Handré Pollard sal weer die nommertientrui vir die Bokke dra, met die wisselvallige Damian Willemse op die plaasvervangersbank. Een swak wedstryd maak beslis nie van iemand ’n slegte speler nie en Pollard is ongetwyfeld goed genoeg om met ’n uithalervertoning vorendag te kom. Marvin Orie is in die plek van Lood de Jager (wat die wedstryd weens harsingskuddingregulasies misloop) gekies, terwyl Trevor Nyakane saam met Frans Malherbe en Bongi Mbonambi in die skrum sal sak. Volgens Jacques Nienaber (afrigter) is kontinuïteit wat spankeuses betref baie belangrik; die Bokke werk immers hard op die oefenveld om die foute van verlede week reg te stel en ondersteuners hoef nie nou al paniekerig te raak nie. “Dít is ’n ervare groep spelers wat weet hoe om in druksituasies te presteer en ons is maar net te bewus van die feit dat ons sterker sal moet vertoon,” het Nienaber gesê. Die Bok-afrigter meen dat die Wallabies weer eens met ’n vurige aanslag vorendag kan kom. “Terselfdertyd weet ons ook waartoe ons in staat is. Ons het verlede week baie geleenthede vir onsself geskep om die wedstryd te wen, maar ons het dit net nie benut nie.” Lukhanyo Am sal ook Saterdag wil beter speel. Foto: GB Jordaan. Die Springbokke het die Rugbykampioenskap in 2019 gewen en volgens Nienaber sal hulle die drie oorblywende toetse as uitklopwedstryde benader. “Ons wil ons titel verdedig en ons sal hard werk om dit te doen.” Intussen word daar in die Nieu-Seelandse media gehoop dat die Springbokke vir die Wallabies hierdie keer ’n rugbyles sal leer; die All Blacks is op soek na sterker teenstanders nadat hulle maklik met Argentinië en die Aussies klaargespeel het. Die wedstryd begin Saterdag om 09:05 en dit sal regstreeks op SuperSport uitgesaai word. Springbokke: Willie le Roux (heelagter), S’bu Nkosi (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Faf de Klerk (skrumskakel), Duane Vermeulen (agtsteman), Franco Mostert (flank), Siya Kolisi (kaptein en flank), Marvin Orie (slot), Eben Etzebeth (slot), Frans Malherbe (stut), Bongi Mbonambi (haker) en Trevor Nyakane (stut). Plaasvervangers: Malcolm Marx, Steven Kitshoff, Vincent Koch, Marco van Staden, Kwagga Smith, Jasper Wiese, Herschel Jantjies en Damian Willemse. Refocus, refine and come back stronger.????#RugbyChampionship #AUSvRSA #StrongerTogether #StrongerForever pic.twitter.com/edyWAJxKhv — Springboks (@Springboks) September 14, 2021